KOMMISSIONENS FORORDNING (EF) Nr. 1236/96 af 28. juni 1996 om ændring af forordning (EØF) nr. 2699/93 og (EF) nr. 1599/94 og om fastsættelse af de mængder, der er til rådighed for perioden fra den 1. juli til den 30. september 1996 i forbindelse med de EF-toldkontingenter, der er fastsat i Europaaftalerne, jf. Rådets forordning (EF) nr. 3066/95

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1194/96 (1) om forlængelse af Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidig tilpasning af visse landbrugsindrømmelser i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi (2), særlig artikel 8,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (3), senest ændret ved Kommissionens forordning (EF) nr. 2916/95 (4), særlig artikel 22,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (5), senest ændret ved forordning (EF) nr. 2916/95, særlig artikel 22, og

ud fra følgende betragtninger:

Der er givet indrømmelser for æg- og fjerkrækødssektoren vedrørende visse produkter ved Kommissionens forordning (EØF) nr. 2699/93 af 30. september 1993 om gennemførelsesbestemmelser for anvendelse i æg- og fjerkrækødssektoren af en ordning, der er fastsat i de interimsaftaler, som Fællesskabet har indgået med Polen, Ungarn og den tidligere Tjekkiske og Slovakiske Føderative Republik (6), senest ændret ved forordning (EF) nr. 354/96 (7), og ved Kommissionens forordning (EF) nr. 1559/94 af 30. juni 1994 om gennemførelsesbestemmelser for anvendelse i æg- og fjerkrækødssektoren af en ordning, der er fastsat i de interimsaftaler, som Fællesskabet har indgået med Bulgarien og Rumænien (8), senest ændret ved forordning (EF) nr. 354/96;

for at modgå spekulation og i betragtning af den indhøstede erfaring, bl.a. med hensyn til det store antal ansøgere, er det nødvendigt dels at ændre betingelserne for adgang til ordningen for at udelukke erhvervsdrivende, der ikke har til hensigt at udnytte licenserne til at dække deres eget behov, og dels at nedsætte den maksimale mængde, der kan indføres hvert kvartal;

licensernes gyldighedsperiode gør det muligt for de erhvervsdrivende at indgive deres ansøgninger i de første ti dage i hvert kvartal;

der er allerede udstedt importlicenser for de mængder, der er disponible for perioden fra den 1. januar 1996 til den 30. juni 1996, på grundlag af forordning (EØF) nr. 2699/93 og (EF) nr. 1559/94; de mængder, der er til rådighed for perioden fra den 1. juli til den 30. september 1996, bør derfor fastsættes under hensyntagen til de tildelte mængder og de kontingenter, der er fastsat for denne periode;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Æg og Fjerkrækød -

UDSTEDT FØLGENDE FORORDNING:

Artikel 1

I forordning (EØF) nr. 2699/93 og (EF) nr. 1559/94 foretages følgende ændringer:

1) Artikel 3, litra a), i hver forordning affattes således:

»a) ansøgeren til en importlicens skal være en fysisk eller juridisk person, der på tidspunktet for indgivelse af ansøgningen kan fremlægge et for medlemsstaternes myndigheder tilfredsstillende bevis for, at han har indført eller udført mindst 50 tons (produktvægt) i tilfælde af produkter henhørende under forordning (EØF) nr. 2777/75 og 5 tons (udtrykt i æg med skal) i tilfælde af produkter henhørende under forordning (EØF) nr. 2771/75 og (EØF) nr. 2783/75 i hvert af de to kalenderår forud for året for indgivelse af licensansøgningerne. Detailforretninger og restauranter, som sælger disse produkter til den endelige forbruger, er dog udelukket fra at kunne udnytte ordningen.«

2) Artikel 3, litra b), sidste afsnit, i hver forordning affattes således:

»Licensansøgningen omfatter mindst 1 ton og højst 10 % af den mængde, der er til rådighed for den pågældende gruppe i hvert kvartal, jf. artikel 2.«

3) Artikel 4, stk. 1, første afsnit, i hver forordning affattes således:

»1. Licensansøgningen kan kun indgives i løbet af de første ti dage af hver periode, jf. artikel 2.«

Artikel 2

De mængder, der er til rådighed for produkter henhørende under gruppe 1, 2, 4, 5, 6, 7, 8, 9, 10, 11, 12, 14, 15, 16, 17, 18, 19, 21, 22, 23, 24, 25, 26, 27, 28, 30, 31, 32, 33, 34, 35, 36, 37, 38, 39, 40 og 43 som omhandlet i bilag I til forordning (EØF) nr. 2699/93 og (EF) nr. 1559/94 for perioden fra den 1. juli til den 30. september 1996, er anført i bilaget til nærværende forordning.

Artikel 3

Denne forordning træder i kraft den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 1996.

På Kommissionens vegne

Franz FISCHLER

Medlem af Kommissionen

(1) Se side 2 i denne Tidende.

(2) EFT nr. L 328 af 30. 12. 1995, s. 31.

(3) EFT nr. L 282 af 1. 11. 1975, s. 49.

(4) EFT nr. L 305 af 19. 12. 1995, s. 49.

(5) EFT nr. L 282 af 1. 11. 1975, s. 77.

(6) EFT nr. L 245 af 1. 10. 1993, s. 88.

(7) EFT nr. L 50 af 29. 2. 1996, s. 7.

(8) EFT nr. L 166 af 1. 7. 1994, s. 62.

BILAG

>TABELPOSITION>